《定海李挥使东溟一览卷》
明代·程敏政

李侯落落千人雄，指挥战舰横雕弓。倭奴敛迹向沙岛，不敢出没鲸涛中。

新楼拔地几百尺，倚徙下见冯夷宫。掀髯长啸动林木，胜览直尽东溟东。

晴光荡潏开鸿濛，旭日正上扶桑红。亭台隐显蜃气灭，斥堠远近蛮烟空。

青山遥遥断海口，横天独鹗乘秋风。时呼一斗霹雳酎，浇此百岁尘埃胸。

流年任尔添白发，飞思直欲凌苍穹。迩闻谢兵学辟谷，匣中剑气韬长虹。

蓬莱三山渺何许，异日倘见安期公。披图击节壮吾子，高歌远寄南归鸿。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。